《汉之季哀故御史余公阙守舒城死节而作》
明代·刘炳

汉之季，洪流何汤汤。赤子为龙蛇，蔓于汉于淮，割我城邑图不祥。

天子曰：嘻，予何以奉宗庙、朝群臣、登明堂？曰：予近臣御史阙，咨尔抚师古舒国。

阃以外，尔制之，赐尔三百卫士斧与节。毋黩民、毋究刑，苟附而安，文武并用礼之经。

臣阙昧死顿首泣，主忧臣辱敢不力。御史骑马来，万姓泪落喜且悲。

予我涂炭民，汉官威仪今见之。东市牵牛羊，西市罗酒浆。

纷纷列道左，御史下马相扶将。谕以天子圣且爱，明见万里外。

宵旰不遑食，兵尔饥尔苦颠沛。御史虽愚颇知忠与慈，惟尔患难相扶持。

鼓尔鼓，旗尔旗，疾则疾，徐则徐，壮者战守老者居，俾尔农桑毋夺时。

桑青青，麦茫茫，牛羊走丘墟。御史城上行，茅屋人家闻读书。

以心感人心，敌至辄败不敢窥。城东啼虎豹，城西啸熊罴。

蕲黄攻始退山越，什什伍伍来相围。裹疮战城南，吮血战城北，大船小船捍江列。

嗟城中如流鱼，御史奋臂城上呼。悲风扬，尘沙起，白日无光士争死。

廪无粟，士气衰。朝食城上草，暮煮城下箕。疠疫相枕何流离。

御史斩爱马，士卒不忍食。日久援不来，矢尽兵残益危迫。

枭骑死野战，乌鸢衔肉流尸僵。孤城坐殄瘁，土山地道不可当。

御史诚不德，握手谢父老，尔民多杀伤。御史登城北，面拜称臣万死无以报陛下，阖室竟与城俱亡。

楚山苍苍，楚水洋洋。御史之节，功烈显彰。天之奎壁，地之河岳，人之纲常。

千载弗渝，日月普光。谁能置庙复立社，享尔祀尔百世及天下。

作者简介：元明间江西鄱阳人，字彦炳。元顺帝至正中，从军于浙。元末诣朱元璋，献书言事。平江西，授中书典签。洪武中屡升大都督府掌记，除东阿知县。旋以病告归，年六十九卒。工诗，有《春雨轩集》。